

**KUVENDI**

**PROJEKTLIGJ**

**Nr. \_\_\_\_/2024**

**“PËR**

**SHKENCËN DHE KËRKIMIN SHKENCOR NË REPUBLIKËN E SHQIPËRISË”**

Në mbështetje të neneve 78 dhe 83, pika 1, të Kushtetutës, me propozim të Këshillit të Ministrave,

K U V E N D I

I REPUBLIKËS SË SHQIPËRISË

**VENDOSI:**

**KREU I**

**DISPOZITA TË PËRGJITHSHME**

**Neni 1**

**Objekti i ligjit**

Objekti i këtij ligji është përcaktimi i rregullave dhe procedurave për organizimin dhe funksionimin e sistemit të shkencës dhe kërkimit shkencor në Republikën e Shqipërisë. Ky ligj është i zbatueshëm për çdo institucion apo entitet që është pjesë e sistemit të shkencës dhe kërkimit shkencor.

**Neni 2**

**Qëllimi dhe objektivat**

1. Ky ligj ka për qëllim të krijojë kushte për zhvillimin dhe funksionimin e një sistemi bashkëkohor të shkencës dhe kërkimit shkencor dhe të rregullojë e garantojë mundësimin e financimit të këtij sistemi nga burime të ndryshime financimi, sipas përcaktimeve në këtë ligj.
2. Ligji synon arritjen e objektivave si më poshtë:
3. Sigurimin e produkteve të kërkimit shkencor që mbështesin zhvillimin e qëndrueshëm të vendit, mbrojtjen e mjedisit dhe shëndetit publik, si dhe konsolidimin e identitetit dhe mbrojtjen e interesave kombëtare;
4. përvetësimin e aftësive dhe njohurive të reja, transferimin e tyre për përfitimin e përgjithshëm publik, me synim rritjen e nivelit të mirëqenies sociale, zhvillimit teknologjik dhe inovacionit;
5. fuqizimin e aftësive për të menaxhuar dhe zbatuar progresin teknologjik dhe të përgjithshëm shoqëror, si burimi kryesor i zhvillimit të qëndrueshëm, duke rritur vlerën e punës dhe konkurrueshmërinë;

ç) fuqizimin e lidhjeve ndërkombëtare të komunitetit të studiuesve dhe kërkuesve shkencor shqiptarë me ato të zonës europiane të kërkimit, si dhe me kërkuesit e diasporës, duke promovuar lëvizshmërinë dhe përfshirjen në proceset e integrimit evropian dhe në rrjetet ndërkombëtare të vlerave;

1. ngritjen e kapaciteteve të personelit shkencor dhe nxitjen e zhvillimit të karrierës shkencore duke siguruar mundësi të barabarta;

dh) fuqizimin dhe rritjen e përdorimit të infrastrukturës kërkimore shkencore duke garantuar akses për të gjithë;

1. zgjerimin e bashkëpunimit ndërinstitucional në fushën e kërkimit shkencor, me qëllim zhvillimin dhe shfrytëzimin e potencialeve kërkimore shkencore;

ë) nxitjen e bashkëpunimit midis institucioneve të kërkimit shkencor dhe biznesit, institucioneve publike, shoqërisë civile, si dhe palëve të tjera të interesuara në veprimtari kërkimore shkencore dhe inovacion;

1. promovimin, zgjerimin e rolit të shkencës dhe krijimin e një mjedisi favorizues dhe mbështetës për kërkimin shkencor në shoqëri.

**Neni 3**

**Përkufizime**

Në këtë ligj, termat e mëposhtëm kanë këto kuptime:

1. “Fushat e kërkimit shkencor të një rëndësie të veçantë” janë fushat e kërkimit shkencor që lidhen me sigurinë kombëtare, të drejtat e njeriut dhe shëndetin publik.
2. “Fushat prioritare” janë fushat kërkimore të cilat shpallen si të tilla nga ministria për shkak të interesit të përbashkët kombëtar në funksion të zhvillimit të vendit.
3. “Entitet” është personi juridik i krijuar dhe regjistruar në varësi të formës së organizimit tij, i cili, referuar objektit të aktivitetit të tij, është konceptuar, për të ushtruar veprimtari në fushën e kërkimit shkencor, për krijimin e një/disa produkti/eve apo shërbimi inovativ dhe/ose teknologjik të veçantë, me potencial rritjeje të cilësisë dhe/ose shpejtësisë dhe të zbatueshëm në praktikë.

ç) “Kërkimi bazë” është punë eksperimentale ose teorike e ndërmarrë kryesisht për të përvetësuar njohuri të reja për aspektet themelore të fenomeneve dhe fakteve të vëzhgueshme, pa ndonjë zbatim apo përdorim të veçantë në vështrim.

1. “Kërkimi i aplikuar” është një investigim origjinal i ndërmarrë për të marrë njohuri të reja. Megjithatë, ai drejtohet kryesisht drejt një qëllimi ose objektivi specifik, praktik.

dh) “Zhvillimi eksperimental” është punë sistematike, e cila mbështetet në njohuritë e marra nga përvoja kërkimore dhe praktike dhe prodhon njohuri shtesë, e cila ka për qëllim prodhimin e produkteve ose proceseve të reja ose përmirësimin e produkteve ose proceseve ekzistuese.

1. “Inovacioni” është përfshirja e një produkti, shërbimi ose procesi, si një metodë e re për organizimin e punës, prodhimin e produkteve, si dhe mënyrën e menaxhimit, e cila përmirëson performancën e institucionit të kërkimit shkencor.

ë) “Ministri” është Ministri përgjegjës për çështjet e shkencës dhe kërkimit shkencor në Republikën e Shqipërisë.

1. “Ministria” është ministria përgjegjëse për çështjet e shkencës dhe kërkimit shkencor në Republikën e Shqipërisë.
2. “Menaxhimi i riskut në kërkim shkencor” është vlerësimi në çdo projekt kërkimor i mundësisë së ardhjes së një dëmi që cenon sigurinë kombëtare, të drejtat e njeriut, shëndetin publik dhe mjedisin.

gj) “Subjektet publike të kërkimit shkencor”, janë institucionet, institutet dhe njësitë e pavarura, të krijuara nga si persona juridikë publikë, sipas përcaktimeve të këtij ligji.

1. “Subjektet jopublike të kërkimit shkencor”, janë institucionet, institutet dhe njësitë e pavarura të krijuara nga persona fizikë ose juridikë, subjekte të së drejtës private, sipas përcaktimeve të këtij ligji.
2. “Punonjësi kërkimor shkencor” është individi i angazhuar në veprimtari të kërkimit shkencor dhe plotëson kriteret e përcaktuara në këtë ligj dhe aktet nënligjore të nxjerra në zbatim të tij.
3. “Sistemi i Shkencës” është tërësia e institucioneve politikëbërëse, që drejtojnë, vlerësojnë, financojnë dhe ushtrojnë veprimtaritë kërkimit dhe zhvillimit shkencor, inovacionit, transferimit të teknologjisë.
4. “Veprimtari kërkimore shkencore” është tërësia e veprimeve të ndërmarra nga kërkuesi, individi, grupi i individëve apo struktura të posaçme të ngritura sipas këtij ligji, me qëllim që të gjenerojë njohuri, studime apo aplikime të reja.
5. “Pezullimi i veprimtarisë kërkimore” është heqja e së drejtës për të ushtruar veprimtarinë kërkimore shkencore, deri në përmbushjen e kushteve të vendosura nga ministria për plotësimin e kritereve për ushtrimin e veprimtarisë së institucionit për kërkimin shkencor.

**Neni 4**

**Parimet bazë të sistemit të shkencës dhe kërkimit shkencor**

Veprimtaritë e sistemit të shkencës dhe kërkimit shkencor udhëhiqet nga këto parime:

1. “Liria e kërkimit shkencor” e drejta për t’i garantuar çdo individi, institucioni, njësie kërkimore shkencore dhe entiteti të ngritur në përputhje me këtë ligj, lirinë e mendimit dhe shprehjes, lirinë për të përcaktuar pyetjet e kërkimit, lirinë për të identifikuar metodat me të cilat zgjidhen problemet, lirinë për të zgjedhur dhe zhvilluar teori, lirinë për të vënë në dyshim urtësinë e pranuar dhe për të sjellë përpara ide të reja dhe lirinë për t'u bashkuar në organe profesionale ose përfaqësuese.
2. “Mundësi të barabarta”, në kuptim të këtij ligji, kuptohet kur institucionet, institutet dhe njësitë e pavarura gjatë ushtrimit të veprimtarisë, shmangin çdo diskriminim pa arsye objektive, trajtim në mënyrë të drejtë dhe të paanshme të të gjitha subjekteve.
3. “Mosdiskriminimi” në veprimtaritë kërkimore-shkencore në kuptim të këtij ligji, nënkupton eliminimin e pabarazive në lidhje me moshën, aftësinë e kufizuar, racën, përkatësinë etnike, fenë, besimin dhe orientimin seksual.

ç) “Barazia gjinore” në veprimtaritë kërkimore-shkencore në kuptim të këtij ligji lidhet me eliminimin e paragjykimeve dhe pabarazive gjinore, përmirësimin e ekuilibrit mes punës dhe jetës dhe promovimin e barazisë gjinore dhe mosdiskriminimit.

d) “Transparenca” është ushtrimi i veprimtarisë kërkimore-shkencore në mënyrë transparente të institucioneve që drejtojnë, vlerësojnë, financojnë dhe ushtrojnë veprimtaritë e kërkimit dhe zhvillimit shkencor, inovacionit, transferimit të teknologjisë.

dh) “Shkenca e hapur” është veprimtaria kërkimore shkencore, që krijon mundësi pjesëmarrje dhe përdorimi të produktit shkencor nga studiuesit dhe publiku, pa kufizim.

1. “Konkurrenca në shkencë” është veprimtaria kërkimore shkencore e bazuar në kushte të njëjta dhe të barabarta për të gjitha palët e përfshira në këtë veprimtari.

ë) “Cilësia në shkencë” nënkupton respektimin e standardeve kombëtare dhe ndërkombëtare gjatë veprimtarisë së kërkimit shkencor.

1. “Efikasitetit në shkencë” është aftësia e matshme e veprimtarisë në kërkimin shkencor.
2. “Etika në shkencë” është vlerësimi i sjelljes gjatë veprimtarisë në kërkimin shkencor.

gj) “Përgjegjshmëria në shkencë” është monitorimi i veprimeve ose mosveprimve në përputhje me detyrimet në fuqi, gjatë veprimtarisë kërkimore shkencore.

1. “Bashkëpunimi dhe koordinimi ndërinstitucional”, realizimi i veprimtarive kërkimore-shkencore duke u bazuar në bashkëpunimin dhe koordinimin ndërinstitucional, duke respektuar në mënyrë të ndërsjellë detyrat dhe përgjegjësitë funksionale të çdo institucioni, si dhe parimet e Zonës Evropiane të Kërkimit (ERA).
2. “Financimi eficient” lidhet me financimin e veprimtarive kërkimore-shkencore dhe inovative duke siguruar barazi, eficiencë, efektivitet dhe transparencë të përdorimit të fondeve.

**Neni 5**

**Shkenca e hapur**

1. Institucionet që zhvillojnë kërkim shkencor, të financuara apo të bashkëfinancuara me mjete financiare publike, zbatojnë parimin e shkencës së hapur.
2. Të dhënat dhe produktet e kërkimit shkencor, të financuara dhe bashkëfinancuara me fonde publike, duhet të jenë të hapura, të aksesueshme, të ndërveprueshme dhe të ripërdorëshme, duke iu nënshtruar vetëm kufizimeve të vendosura nga mbrojtja e të drejtave të pronësisë intelektuale, mbrojtja e të dhënave personale, si dhe siguria e individëve ose e shtetit.
3. Kërkuesit shkencorë ose çdo përfitues i financimit publik të kërkimit shkencor duhet t`i bëjë publikimet e tij të disponueshme dhe të aksesueshme për publikun.
4. Parimi i shkencës së hapur dhe praktikat që e stimulojnë atë janë kritere të vlerësimit të institucioneve, projekteve kërkimore dhe karrierës së kërkuesit shkencor.
5. Infrastruktura e kërkimit shkencor duhet të jetë e hapur duke bërë të mundur që kërkuesit shkencorë të ndajnë dhe të përpunojnë rezultatet e të dhënave të kërkimit, të financuara ose bashkëfinancuara me fonde publike, përtej kufijve kombëtarë dhe pavarësisht fushës së kërkimit shkencor.
6. Standardet dhe kriteret që mundësojnë zbatimin e parimit të shkencës së hapur zbatohen në përputhje me politikat e zonës europiane të kërkimit miratohen me vendim të Këshillit të Ministrave.

**Neni 6**

**Fushat e kërkimit shkencor dhe klasifikimi i nënfushave të kërkimit shkencor**

1. Fushat e kërkimit shkencor janë fushat e përcaktuara në Sistemin Evropian të Kërkimit Shkencor.
2. Klasifikimi i fushave dhe nënfushave të kërkimit shkencor miratohen me urdhër të ministrit, bazuar në Sistemin Evropian të Kërkimit Shkencor.

**KREU II**

**ORGANIZIMI I SISTEMIT TË SHKENCËS DHE TË KËRKIMIT SHKENCOR**

**Neni 7**

**Sistemi i shkencës dhe kërkimit shkencor**

1. Sistemi i shkencës dhe kërkimit shkencor përfshin institucionet politikëbërëse, zbatuese, financuese dhe vlerësuese të veprimtarisë së kërkimit shkencor.
2. Institucionet politikëbërëse janë Ministria dhe Këshilli Kombëtar për Shkencën dhe Kërkimin Shkencor.
3. Institucionet zbatuese janë Akademia e Shkencave, institucionet e arsimit të lartë dhe çdo institucion apo entitet, publik apo privat, i cili krijohet dhe vepron sipas dispozitave të këtij ligji.
4. Institucionet financuese janë Agjencia Kombëtare e Kërkimit Shkencor dhe Inovacionit dhe çdo institucion apo organizatë tjetër publike ose private, që financon sistemin e shkencës dhe kërkimin shkencor.
5. Institucioni vlerësues i veprimtarisë së kërkimit shkencor është Ministria.

**Neni 8**

**Ministria dhe roli i saj**

1. Ministria është institucioni përgjegjës që harton, drejton, koordinon dhe realizon politikat e programit qeverisës në fushën e shkencës dhe kërkimit shkencor.
2. Ministria ka këto kompetenca:
3. harton politika në fushën e shkencës dhe kërkimit shkencor si dhe i propozon Këshillit të Ministrave, miratimin e strategjisë në këtë fushë;
4. harton dhe propozon në Këshillin e Ministrave fushat prioritare të kërkimit shkencor;
5. propozon në Këshillin e Ministrave modelin e financimit të buxhetit për shkencën dhe kërkimin shkencor, sipas përcaktimeve të këtij ligji dhe akteve të tjera, ligjore e nënligjore në fuqi;

ç) vlerëson veprimtarinë kërkimore të institucioneve të kërkimit shkencor, financuar me fonde publike, në përputhje me aktet ligjore e nënligjore në fuqi;

1. administron Regjistrin Shtetëror të Kërkuesve Shkencor dhe Institucioneve të Kërkimit Shkencor në përputhje me këtë ligj;

 dh) harton dhe propozon për miratim pranë Këshillit të Ministrave Kodin e Etikës në Shkencë dhe Kërkimin Shkencor, të harmonizuar me Kodin Evropian të Sjelljes për Integritet në Kërkimin Shkencor.

**Neni 9**

**Këshilli Kombëtar për Shkencën dhe Kërkimin Shkencor**

Këshilli Kombëtar për Shkencën dhe Kërkimin Shkencor është një organ kolegjial këshillimor ngritur pranë Kryeministrit, që ka për detyrë të vlerësojë veprimtarinë kërkimore shkencore në vend dhe të japë rekomandime lidhur me të.

**Neni 10**

**Përbërja e Këshillit Kombëtar për Shkencën dhe Kërkimin Shkencor**

1. Këshilli Kombëtar për Shkencën dhe Kërkimin Shkencor, drejtohet nga Kryeministri dhe përbëhet nga 14 anëtarë, me përfaqësues nga:

1. ministri përgjegjës për shkencën dhe kërkimin shkencor;
2. ministri përgjegjës për ekonominë dhe inovacionin;
3. ministri përgjegjës për infrastrukturën dhe energjinë;

ç) ministri përgjegjës për bujqësinë;

1. ministri përgjegjës për shëndetësinë;

dh) gjashtë përfaqësues të institucioneve të arsimit të lartë;

1. dy përfaqësues të Akademisë së Shkencave;

ë) përfaqësues i Agjencisë së Kërkimit Shkencor dhe Inovacionit.

2. Anëtarët e këtij këshilli, përfaqësues të institucioneve të arsimit të lartë janë personalitete të njohura në fushën e shkencës dhe kërkimit shkencor, të caktuar nga Konferenca e Rektorëve.

3. Organizimi, funksionimi, shpërblimi dhe kohëzgjatja e qëndrimit në detyrë, përcaktohen me vendim te Këshillit të Ministrave.

**Neni 11**

 **Detyrat e Këshillit Kombëtar për Shkencën dhe Kërkimin Shkencor**

Këshilli Kombëtar për Shkencën dhe Kërkimin Shkencor, ka këto detyra:

1. orienton politika mbështetëse për shkencën dhe kërkimin shkencor;
2. miraton fushat prioritare të shkencës dhe kërkimit shkencor dhe mekanizmat e mbështetjes;
3. jep mendim në hartimin strategjisë kombëtare të shkencës dhe kërkimit shkencor apo dokumente të ngjashme, si programet afatmesme e afatgjata të zhvillimit të shkencës e inovacionit për fusha të rëndësishme të shkencës.

ç) monitoron sistemin kombëtar të shkencës dhe kërkimit shkencor si dhe ecurinë drejt integrimit të sistemit në Zonën Evropiane të Kërkimit (ERA);

**KREU III**

**ORGANIZIMI INSTITUCIONAL I KËRKIMIT SHKENCOR**

**Neni 12**

**Institucionet, institutet dhe njësitë e pavarura të kërkimit shkencor**

1. Kërkimi shkencor në Republikën e Shqipërisë realizohet nga persona juridikë, publikë ose jopublikë, të organizuar në institucione të kërkimit shkencor, institute dhe njësi të pavarura të kërkimit shkencor, të ngritura për të kryer veprimtari në fushën e shkencës dhe kërkimit shkencor.
2. Institucionet pranë të cilave kryhet veprimtaria e kërkimit shkencor, që organizohen dhe funksionojnë sipas akteve ligjore të posaçme janë:
3. Akademia e Shkencave e Shqipërisë;
4. Institucionet e arsimit të lartë;
5. Parqet teknologjike dhe shkencore;

ç) Qendrat e transferimit të teknologjive.

d) Institucione të tjera të krijuara me ligje të posaçme;

1. Institucionet e kërkimit shkencor përbëhen nga jo më pak se dy institute të kërkimit shkencor.
2. Instituti i kërkimit shkencor përbëhet nga jo më pak se dy njësi të kërkimit shkencor, të organizuar në formën e departamentit, qendrës kërkimore, laboratorit kërkimorë ose qendrës eksperimentale, që zhvillojnë dhe mbështesin veprimtarinë kërkimore shkencore në përputhje me këtë ligj. Instituti i kërkimit shkencor nëse nuk është pjesë përbërëse e institucionit kërkimor shkencor krijohet me vendim të këshillit të ministrave dhe mund të ushtrojë veprimtarinë e tij edhe në mënyrë të pavarur.
3. Njësitë e kërkimit shkencor të organizuara në formën e departamentit, qendrës kërkimore, laboratorit kërkimorë dhe qendrës eksperimentale, ushtrojnë aktivitetin si pjesë përbërëse e instituteve të kërkimit shkencor.
4. Njësitë e pavarura të kërkimit shkencor, organizohen si njësi të kërkimit shkencor që realizojnë kërkim shkencor të pavarur.
5. Për interesa të përbashkëta kërkimore, studimore dhe zhvillimore institucionet apo njësitë e kërkimit shkencor mund të krijojnë bashkëpunime në kuadër të marrëveshjeve të përbashkëta në përputhje me aktet rregullatore të tyre.

**Neni 13**

**Institucioni i kërkimit shkencor**

1. Organet drejtuese të institucionit të kërkimit shkencor janë Këshilli Shkencor dhe drejtuesi i institucionit kërkimor.
2. Këshilli Shkencor i institucionit kërkimit shkencor është organi më i lartë vendimmarrës për drejtimin dhe vlerësimin e veprimtarisë shkencore të tij. Këshilli shkencor përbëhet nga jo më pak se 7 anëtarë, që përfaqësojnë njësitë përbërëse të institucionit të kërkimit.
3. Këshilli Shkencor i institucionit të kërkimit shkencor ka këto kompetenca:
	1. përcakton politikat dhe planin strategjik, të lidhura me fushat e kërkimit shkencor në përputhje me misionin e institucionit;
	2. miraton rregulloren e brendshme të institucionit;
	3. miraton raportin, planin vjetor dhe afatmesëm të veprimtarisë kërkimore shkencore;

ç) shqyrton dhe miraton marrëveshjet e bashkëpunimit me institucionet kombëtare dhe ndërkombëtare në përputhje me fushën e tij të veprimtarisë;

* 1. miraton rregulloren e komitetit të etikës;

dh) nxit dhe mbështet zhvillimin e karrierës profesionale të punonjësve kërkimor shkencor.

1. Përbërja, organizimi, mënyra e përzgjedhjes dhe kompetencat e tjera të Këshillit Shkencor përcaktohen në aktin e krijimit të institucionit dhe statut.
2. Drejtuesi i institucionit të kërkimit shkencor zgjidhet ose emërohet sipas përcaktimeve në aktin e krijimit apo rregulloren e institucionit.
3. Drejtuesi i institucionit të kërkimit shkencor është përfaqësuesi i tij dhe drejton Këshillin Shkencor.
4. Struktura, përbërja, funksionimi dhe drejtimi i institucionit të kërkimit shkencor përcaktohen në aktin e krijimit të tij dhe në statut.

**Neni 14**

**Instituti i kërkimit shkencor**

1. Instituti i kërkimit shkencor ka për objekt kërkimin shkencor e zbatimin e tij në një apo disa fusha të shkencës.
2. Organet drejtuese të institutit të kërkimit shkencor janë Këshilli Shkencor dhe drejtuesi i institutit të kërkimit shkencor.
3. Këshilli Shkencor i institutit të kërkimit shkencor është organi më i lartë vendimmarrës për drejtimin dhe vlerësimin e veprimtarisë shkencore të tij. Këshilli Shkencor përbëhet nga jo më pak se 5 anëtarë, që përfaqësojnë njësitë përbërëse të institutit të kërkimit shkencor.
4. Këshilli Shkencor i institutit të kërkimit shkencor ka këto kompetenca:
	1. përcakton politikat dhe planin strategjik, të lidhura me fushat e kërkimit shkencor në përputhje me misionin e institutit të kërkimit shkencor;
	2. miraton rregulloren e brendshme të institutit të kërkimit shkencor;
	3. miraton raportin, planin vjetor dhe afatmesëm të veprimtarisë kërkimore shkencore;

ç) shqyrton dhe miraton marrëveshjet e bashkëpunimit me institucionet kombëtare dhe ndërkombëtare në përputhje me fushën e tij të veprimtarisë;

* 1. miraton rregulloren e komitetit të etikës;

dh) nxit dhe mbështet zhvillimin e karrierës profesionale të punonjësve kërkimor

 shkencor.

1. Përbërja, organizimi, mënyra e përzgjedhjes dhe kompetencat e tjera të Këshillit Shkencor përcaktohen në rregulloren e Këshillit.
2. Drejtuesi i institutit të kërkimit shkencor zgjidhet ose emërohet sipas përcaktimeve në statutin përkatës apo aktin e krijimit
3. Drejtuesi i institutit kërkimor është përfaqësuesi i tij dhe drejton Këshillin Shkencor.
4. Struktura, përbërja, funksionimi dhe drejtimi i institutit përcaktohen në aktin e krijimit të tij dhe në statut.

**Neni 15**

**Njësitë e pavarura të kërkimit shkencor**

* + 1. Njësitë e pavarura të kërkimit shkencor organizohen si departamente, qendra kërkimore, laboratorë kërkimorë ose qendra eksperimentale dhe ushtrojnë aktivitetin në mënyrë të pavarur pa qenë pjesë e një institucioni ose instituti kërkimor shkencor.
		2. Njësitë e pavarura të kërkimit shkencor, si më sipër mund të ushtrojnë aktivitetin e tyre kërkimore edhe në mënyrë të pavarur.
		3. Organi drejtues i njësisë së pavarur të kërkimit shkencor është drejtuesi i njësisë, i cili duhet ti përkasë të paktën kategorisë “Kërkues Shkencor”. Procedura e emërimit dhe largimit të drejtuesit të njësisë, përcaktohen në aktin e krijimit.
		4. Njësitë e pavarura të kërkimit shkencor duhet të kenë në përbërje të tyre, jo më pak se tre anëtarë, nga të cilët dy anëtarë i përkasin të paktën të kategorisë “Kërkues shkencor” dhe një anëtar “Asistent kërkues shkencor”.
		5. Struktura, përbërja, funksionimi dhe drejtimi i njësisë së pavarur të kërkimit shkencor përcaktohen në aktin e krijimit.

**Neni 16**

**Bashkëpunimi i institucioneve, instituteve dhe njësive të pavarura të kërkimit shkencor**

1. Institucionet, institutetdhe njësitë e pavarura të kërkimit shkencor bashkëpunojnë me njëra tjetrën si dhe me institucione dhe njësi të tjera, publike ose jopublike, vendase ose të huaja, sipas marrëveshjeve të bashkëpunimit, me qëllim realizimin e misionit të tyre në fushën e kërkimit shkencor.

2. Me institucionet e arsimit të lartë bashkëpunimi bëhet kryesisht me qëllim:

1. zhvillimin e programeve të studimit të ciklit të dytë dhe të tretë nëpërmjet vënies në dispozicion të infrastrukturës dhe burimeve njerëzore;
2. zhvillimin e projekteve të përbashkëta të kërkimit shkencor;
3. shkëmbimin e informacionit, dijeve, inovacionit dhe produkteve të kërkimit.

**KREU IV**

**KRIJIMI, RREGJISTRIMI, LEJIMI DHE VLERËSIMI I INSTITUCIONEVE, INSTITUTEVE DHE NJËSIVE TË PAVARURA TË KËRKIMIT SHKENCOR**

**Neni 17**

**Krijimi i institucioneve, instituteve dhe njësive të pavarura të kërkimit shkencor**

1. Institucionet, institutet dhe njësitë e pavarura të kërkimit shkencor ngrihen me vendim të Këshillit të Ministrave me propozimin e ministrit, sipas përcaktimeve të këtij ligji dhe e fillojnë ushtrimin e aktivitetit me hyrjen në fuqi të aktit të krijimit.
2. Në aktin e krijimit, të institucionit, institutit apo njësisë së pavarur të kërkimit shkencor përcaktohen, të paktën:
	1. lloji i institucionit;
	2. emri dhe selia;
	3. misioni, objekti dhe fusha e veprimtarisë;

ç) struktura organizative.

1. Riorganizimi i brendshëm i institucioneve, institutit dhe njësive të pavarura të kërkimit shkencor bëhet me propozim të një ose disa njësive përbërëse dhe miratim të organit krijues.
2. Institucionet, institutet dhe njësitë e pavarura të kërkimit shkencor jopublike ngrihen dhe funksionojnë njësoj si ato publike.
3. Rregullat dhe procedurat për krijimin e institucionit, institutit ose njësisë së pavarur të kërkimit shkencor, sipas përcaktimeve të këtij neni, përcaktohen me udhëzim të ministrit.

**Neni 18**

**Statuti dhe aktet e brendshme të institucioneve, instituteve dhe njësive të pavarura të kërkimit shkencor**

Institucionet, institutet dhe njësitë e pavarura të kërkimit shkencor rregullojnë veprimtarinë e tyre në bazë të këtyre akteve:

1. Statutit i cili përmban normat bazë, që rregullojnë veprimtarinë e institucionit, institutit dhe njësisë së pavarur të kërkimit shkencor dhe miratohet nga organi drejtues i tij. Në statut, në përputhje me aktin e krijimit së institucionit apo njësisë së pavarur kërkimit shkencor, përcaktohen: organizimi, strukturat përbërëse të tij, veprimtaritë e organeve drejtuese, zgjedhja apo emërimi i tyre, si dhe çështje të tjera që rregullojnë veprimtarinë e institucionit.
2. Rregulloret e institucioneve, instituteve dhe njësive të pavarur të kërkimit shkencor rregullojnë veprimtarinë e tyre të brendshme në zbatim të ligjit, statutit e programit të tij. Ato hartohen dhe miratohen në përputhje me këtë ligj dhe sipas mënyrës së përcaktuar në statutin e institucionit dhe njësitë e pavarura të kërkimit shkencor.
3. Kodi i etikës së institucionit dhe njësisë së pavarur të kërkimit shkencor miratohet në përputhje me parimet e përgjithshme të etikës dhe integritetit në kërkimin shkencor, nga struktura drejtuese e entitetit.

ç) Dokumenti strategjik përcakton vizionin, misionin, objektivat afatgjata të institucionit, institutit dhe njësisë së pavarur të kërkimit shkencor, në zbatim të strategjisë kombëtare të kërkimit shkencor.

1. Plani për barazinë gjinore nxit pjesëmarrje e trajtim të barabartë gjinore në organizimin e organeve drejtuese dhe veprimtaritë kërkimore.

**Neni 19**

**Regjistri Kombëtar i institucioneve, instituteve, njësive të pavarura të kërkimit shkencor dhe Kërkuesve Shkencorë**

1. Regjistri Kombëtar i Institucioneve, instituteve, njësive të pavarura të kërkimit shkencor dhe kërkuesve shkencorë është regjistër unik ku regjistrohen dhe ruhen të dhëna për institucionet e kërkimit shkencor dhe kërkuesit shkencorë. Ky regjistër mbahet dhe administrohet nga ministria.
2. Në këtë regjistër pasqyrohen të dhënat e aktit të krijimit të institucionit, instituteve dhe njësive të pavarura të kërkimit shkencor, si dhe të dhëna të tjera të përcaktuara në udhëzimin përkatës të ministrit.
3. Forma, përmbajtja, elementët e regjistrit dhe procedurat e krijimit, administrimit të informacionit, si dhe dokumentacioni që duhet të depozitohen për regjistrim, përcaktohen me udhëzim të ministrit.

**Neni 20**

**Leja për ushtrimin e një veprimtarie të një fushe të rëndësie të veçantë**

1. Institucionet, institutet dhe njësitë e pavarura të kërkimit shkencor që krijohen për të ushtruar veprimtarinë e tyre në fusha të një rëndësie të veçantë, para regjistrimit në Regjistrin Kombëtar të Institucioneve të Kërkimit Shkencor dhe Kërkuesve Shkencorë, duhet të pajisen me lejen përkatëse.
2. Me këtë leje duhet të pajisen edhe institucionet, institutet dhe njësitë e pavarura të kërkimit shkencor, të cilat përcaktojnë në aktivitetin e tyre, veprimtarinë në fushat e një rëndësie të veçantë të kërkimit shkencor, të cilat duhet të plotësojnë kriteret e përcaktuara në këtë ligj.
3. Fushat e rëndësisë së veçantë të kërkimit shkencor, për të cilët kërkohet leje e veprimtarisë kërkimore shkencore, si dhe kriteret dhe procedurat për lëshimin e lejes, përcaktohen me vendim të Këshillit të Ministrave.

 **Neni 21**

**Mbyllja e institucionit, institutit dhe njësisë e pavarura të kërkimit shkencor**

1. Në rast se nga inspektimet dhe/ose mbikëqyrja e ministrisë, konstatohet që institucioni, instituti ose njësia e pavarur e kërkimit shkencor, nuk përmbush kriteret ligjore, ministri vendos kushte për vijimin e veprimtarisë nën mbikëqyrje të ministrisë, ose pezullimin e veprimtarisë deri në plotësimin e kushteve, për një periudhë jo më të gjatë se dy vite kalendarike.
2. Veprimtaria e institucionit, institutit ose e njësisë së pavarur të kërkimit shkencor mbyllet nga institucioni krijues në rastet e mëposhtme:
3. me iniciativën e tyre;
4. në rastet e mbarimit të personalitetit juridik të institucionit, institutit ose të njësisë së pavarur të kërkimit shkencor kur gëzon personalitet juridik, sipas parashikimeve ligjore;
5. për shkak të shkeljeve të rënda ligjore në kryerjen e veprimtarisë së tij, të konstatuara nga kontrolli i ligjshmërisë i cili realizohet së paku një herë në tre vite nga ministria;

ç) për shkak të mospërmbushjes së misionit për një periudhë të caktuar kohe;

1. për shkak të vlerësimit negativ të përsëritur;

dh) në rastin e konstatimit të shkeljeve nga auditimi financiar i cili realizohet së paku një herë në dy vite nga ministria.

1. Akti për mbylljen e institucionit, institutit ose njësisë së pavarur të kërkimit shkencor depozitohet pranë Regjistrit Kombëtar të Institucioneve dhe Kërkuesve Shkencorë.
2. Rregullat dhe procedurat për vlerësimin dhe mbylljen e institucionit, institutit ose njësisë së pavarur të kërkimit shkencor, sipas përcaktimeve të pikave 1 dhe 2 të këtij neni, përcaktohen me udhëzim të ministrit.

**Neni 22**

**Vlerësimi i institucioneve, instituteve dhe njësive të pavarura të kërkimit shkencor**

* + 1. Institucionet, institutet dhe njësitë e pavarura të kërkimit shkencor, të cilat financohen nga fonde publike, i nënshtrohen periodikisht vlerësimit të përmbushjes së kushteve dhe kritereve nga ministria.
		2. Procedurat, kriteret, periodiciteti dhe metodologjia e këtij vlerësimi si dhe llojet e masave, miratohen me vendim të Këshillit të Ministrave.

**Neni 23**

**Statusi i “Qendrës së ekselencës”**

1. Institucioni, instituti dhe njësitë e pavarura të kërkimit shkencor, për rezultate të spikatura në nivel kombëtar ose ndërkombëtar në fushën e kërkimit apo për zhvillimin e kërkimit shkencor në fusha prioritare, mund të fitojnë statusin “Qendër Ekselence”.
2. Institucionet, institutet apo njësitë përbërëse me statusin “Qendër Ekselence” mund të përfitojnë fonde të posaçme apo fonde shtesë nga buxheti i shtetit, të dedikuara për kërkimin shkencor.
3. Statusi i “Qendrës së Ekselencës” propozohet nga ministri për një afat kohor të caktuar dhe miratohet me Vendim të Këshillit të Ministrave. Kriteret dhe procedurat për dhënien e statusit përcaktohen me vendim të Këshillit të Ministrave.

**KREU V**

 **PERSONELI KËRKIMOR SHKENCOR**

**Neni 24**

**Personeli i** **institucioneve, instituteve dhe njësive të pavarura të kërkimit shkencor**

1. Personeli i institucioneve, instituteve dhe njësive të pavarura të kërkimit shkencor përbëhet nga punonjës kërkimorë shkencorë, punonjës ndihmës teknik dhe administrativ. Rregullimi i marrëdhënieve të punësimit ndërmjet palëve përcaktohen në kontratën e punës, e cila nënshkruhet nga drejtuesi i institucionit, në përputhje me Kodin e Punës, me kohëzgjatje të caktuar ose të pacaktuar, si edhe me angazhim me kohë të plotë ose me kohë të pjesshme.
2. Procedurat e rekrutimit përcaktohen në rregulloret e brendshme të institucionit. Për institucionet, institutet dhe njësitë e pavarura të kërkimit shkencor jopublik personeli kërkimor shkencor, rekrutohet sipas përcaktimeve në statutet dhe rregulloret e brendshme të tyre.
3. Institucionet, institutet dhe njësitë e pavarura të kërkimit shkencor kanë të drejtë të punësojnë për periudha të shkurtra kohe kërkues, studiues, personalitete në fushën e shkencës dhe kërkimit shkencor, vendas ose të huaj. Personeli i ftuar punësohet dhe shpërblehet sipas përcaktimeve në statut, rregulloret e institucionit dhe në përputhje me legjislacionin e punës në Republikën e Shqipërisë.
4. Niveli i pagës dhe kategorizimet në pagë, të personelit të institucioneve, instituteve dhe njësive të kërkimit shkencor publike, përcaktohen me vendim të Këshillit të Ministrave, sipas legjislacionit në fuqi të fushës përkatëse. Për institucionet, institutet dhe njësitë e pavarura të kërkimit shkencor jopublike niveli i pagës dhe kategorizimet në pagë përcaktohen në kontratën e punës ndërmjet palëve.

**Neni 25**

**Të drejtat dhe detyrat e punonjësit kërkimor shkencor**

1. Punonjësi kërkimor shkencor ka të drejtë:
2. të zgjedhë lirshëm drejtimin dhe metodën e kërkimit shkencor sipas synimeve të tij shkencore, si dhe në funksion dhe përputhje me veprimtarinë e misionin e institucionit pranë të cilit është i punësuar;
3. të marrë pjesë në formimin e kërkuesve dhe specialistëve të lartë për fushën përkatëse nëpërmjet aktivitetit të mësimdhënies në të gjitha ciklet e studimit, si dhe udhëheqjes së diplomës të ciklit të dytë dhe të tretë në përputhje me kriteret e akteve nënligjore përkatëse;
4. të ketë mbështetjen e nevojshme financiare për realizimin e planit të punës kërkimore shkencore dhe promovimin e tij në karrierë;

ç) të ketë kushtet e duhura logjistike dhe të punës, në kryerjen e veprimtarisë së tij kërkimore shkencore;

1. të marrë pjesë në kurse kualifikimi, shkëmbim përvoje, ose veprimtari kërkimore shkencore pranë institucioneve homologe dhe të tjera të ngjashme, brenda ose jashtë vendit;

dh) të vlerësohet dhe shpërblehet për punën e tij në bazë të cilësisë dhe rëndësisë së rezultateve, në kuadër të pjesëmarrjes në veprimtari dhe projekte të kërkimit shkencor. Niveli dhe mënyra e shpërblimit përcaktohen me udhëzim të ministrit përgjegjës të shkencës dhe kërkimit shkencor.

 e) të publikojë rezultatet e punës së tij kërkimore.

ë) të gëzojë të drejtat e tij intelektuale të rezultateve dhe botimeve të tij, sipas legjislacionit përkatës e parashikimeve kontraktore me institucionin ku është punësuar.

1. Punonjësi kërkimor shkencor ka detyrimin të:
	1. zbatojë statutin dhe rregulloren e institucionit kërkimor shkencor;
	2. respektojë kodin e etikës;
	3. zbatojë programin e veprimtarisë kërkimore shkencore;

ç) respektojë parimet e shkencës së hapur;

* 1. ndjekë programet e detyrueshme të kualifikimit të përcaktuara me aktet e brendshme të institucionit të kërkimit shkencor.
1. Të drejtat dhe detyrimet të tjera të punonjësve, përcaktohen në statutet dhe aktet përkatëse të institucionit në përputhje me këtë ligj.

**Neni 26**

**Kategoritë e punonjësve kërkimorë shkencor dhe kriteret për fitimin e kategorive**

* + 1. Punonjësit kërkimorë shkencorë klasifikohen në kategoritë e mëposhtme:
1. Asistent kërkues shkencor;
2. kërkues shkencor;
3. kërkues shkencor i avancuar;

ç) drejtues kërkimor shkencor.

* + 1. Kriteret dhe procedurat për përfitimin e kategorisë nga punonjësit kërkimorë shkencorë, përcaktohen me vendim të Këshillit të Ministrave.

**Neni 27**

**Titulli “Shkencëtar Emeritus”**

1. Institucionet, institutet dhe njësitë e pavarura të kërkimit shkencor akordojnë titullin “Shkencëtar Emeritus”, për punonjësit e kategorisë “Drejtues kërkimor shkencor”, pas daljes në pension, në vlerësim të veprimtarisë tyre të spikatur kërkimore shkencore, pas marrjes së pëlqimit nga Ministri.
2. “Shkencëtari Emeritus”, sipas nevojave të institucionit, institutit apo njësisë së pavarur kërkimore shkencore, mund të marrë pjesë në veprimtari të kërkimit shkencor.

**Neni 28**

**Lëvizshmëria e punonjësit kërkimor shkencor**

1. Punonjësi kërkimor shkencor, në kuadër të një projekti apo marrëveshje bashkëpunimi, mund të ushtrojë veprimtarinë e tij kërkimore shkencore pranë një institucioni, instituti apo njësie të pavarur kërkimore shkencore jashtë vendit, për një periudhe kohore të caktuar. Kriteret, rregullat e kohëzgjatjes së periudhës së qëndrimit, marrëdhëniet administrative dhe raportet e punonjësit me institucionin përcaktohen me marrëveshje midis palëve, bazuar në aktet e brendshme të institucionit ku është punësuar.
2. Punonjësi kërkimor shkencor i huaj mund ushtrojë veprimtarinë e tij kërkimore shkencore pranë një institucioni, instituti apo njësie të pavarur kërkimore shkencore në kuadër të një projekti apo marrëveshje bashkëpunimi, për një periudhe të caktuar kohe, në përputhje me legjislacionin në fuqi dhe aktet e brendshme të institucionit.

**Neni 29**

**Periudha sabatike**

1. Punonjësi kërkimor shkencor ka të drejtë të shkëputet nga angazhimet e institucionit, institutit apo njësie të pavarur kërkimore shkencore, për përparimin e tij profesional, një herë në 7 (shtatë) vjet, për periudha kohe deri në 1 (një) vit kalendarik.
2. Miratimi i periudhës sabatike bëhet nga titullari i institucionit. Të drejtat dhe detyrimet e përfituesit të periudhës sabatike përcaktohen në statutin e institucionit dhe rregulloret e brendshme.

**Neni 30**

**Vlerësimi i veprimtarisë së punonjësit kërkimor shkencor**

1. Rezultatet e veprimtarisë së punonjësit kërkimor shkencor vlerësohen në vazhdimësi në mënyrë periodike në institucionin, institutin apo njësinë e pavarur kërkimore shkencore, ku ushtron aktivitetin, prej strukturave të ngritura për këtë qëllim.
2. Kriteret për vlerësimin e veprimtarisë kërkimore shkencore përcaktohen me udhëzim të ministrit.

**KREU** **VI**

**INTEGRITETI NË SHKENCË DHE KËRKIMIN SHKENCOR**

**Neni 31**

 **Kodi i Etikës në Shkencë dhe Kërkim shkencor**

1. Kodi i Etikës në Shkencë dhe Kërkim Shkencor është dokumenti kryesor për garantimin e vlerave të kërkimit shkencor, për të gjitha institucionet, institutet apo njësitë e pavarura kërkimore shkencore, ku kryet veprimtari kërkimore shkencore.
2. Kodi i Etikës në Shkencë dhe Kërkim Shkencor përmban:
3. Parimet themelore të etikës në kërkim;
4. Praktikat e mira të shkencës dhe kërkimit;
5. Llojet e shkeljeve dhe masave disiplinore si dhe procedurat për dhënien e tyre, në rastin e shkeljeve të etikës në shkencë dhe kërkim;

ç) Risqet dhe sistemin e menaxhimit të tyre në shkencë dhe kërkim shkencor.

1. Çdo institucion, institut apo njësi e pavarur kërkimore shkencore, respekton kodin e etikës, duke përcaktuar procedurat specifike në zbatim të tij.

 **Neni 32**

**Komiteti i Etikës në Kërkimin Shkencor**

1. Komiteti i Etikës ngrihet pranë institucioneve, instituteve apo njësive të pavarura kërkimore shkencore, të parashikuara në këtë ligj dhe vepron në bazë të Kodit të Etikës dhe rregulloreve përkatëse të miratuara nga vetë ato. Në përbërje të tij mund të përfshihen edhe ekspertë të jashtëm.
2. Komiteti i Etikës vlerëson plotësimin e kritereve për shmangien e riskut në kërkimin shkencor në përputhje me Kodin e Etikës. Risku i kërkimit vlerësohet në çdo projekt kërkimor dhe ndryshim të tij, për veprimtaritë dhe produktin e kërkimit shkencor.
3. Komiteti i Etikës propozon masat disiplinore sipas parashikimeve të dispozitave të këtij ligji.
4. Përbërja dhe funksionimi i Komitetit të Etikës rregullohet me aktet e brendshme të institucionit, institutit apo njësisë së pavarur të kërkimit shkencor.

**Neni 33**

**Shkeljet dhe masat disiplinore në kërkimin shkencor**

1. Plagjiatura, falsifikimi dhe fabrikimi i rezultateve të kërkimit shkencor përbëjnë shkelje të rënda të etikës në kërkimin shkencor.
2. Masat këshilluese dhe ato disiplinore ndaj punonjësve që shkelin etikën në kërkim shkencor, propozohen nga Komiteti i Etikës dhe jepen nga titullari i institucionit, institutit apo njësisë së pavarur të kërkimit shkencor, bazuar në kodin e etikës në kërkimin shkencor.
3. Masa disiplinore më e rëndë është shfuqizimi i kategorisë së punonjësit të kërkimit shkencor, e cila jepet vetëm për shkelje të rënda të etikës së kërkimit shkencor.
4. Punonjësi kërkimor shkencor, të cilit i është shfuqizuar kategoria, mund të aplikojë për të njëjtën kategori, pas kalimit të 3 (tre) viteve nga akti i shfuqizimit.

**KREU VII**

**FINANCIMI i kërkimit shkencor dhe inovacionit**

**Neni 34**

Burimet e financimit

* + 1. Institucionet, institutet dhe njësitë e pavarura të kërkimit shkencor financohen me fonde nga:
	1. buxheti i shtetit;
	2. projektet ndërkombëtare të kërkimit shkencor dhe inovacionit;
	3. të ardhura nga veprimtari të kërkimit shkencor dhe inovacionit;

ç) të ardhura nga shërbime tekniko-shkencore për të tretët;

* 1. të drejtat e pronësisë intelektuale si patentat, shpikjet, veprat e ndryshme, etj.;

dh) të ardhura nga aplikimi në praktikë i rezultateve të veprimtarisë kërkimore dhe inovacionit nga institucionet edhe njësitë e kërkimit shkencor;

* 1. dhurime nga donatorë të ndryshëm;

ë) burime ose veprimtari të tjera të ligjshme.

* + 1. Institucionet, institutet dhe njësitë e pavarura të kërkimit shkencor janë të detyruara të sigurojnë një përdorim sa më efiçient, efektiv dhe ekonomik të burimeve financiare publike, duke respektuar parimet e transparencës dhe të ligjshmërisë.
		2. Burimet financiare të vëna në dispozicion të institucioneve, instituteve dhe njësive të pavarura të kërkimit shkencor, nga organizma privatë ose ndërkombëtarë, përdoren vetëm për përmbushjen e misionit dhe objektivave të këtyre institucioneve.
		3. Për institucionet e arsimit të lartë dhe institucionet e tjera publike, të cilët aktualisht ushtrojnë veprimtari në fushën e kërkimit shkencor dhe organizohen me ligj të veçantë, burimet e financimit rregullohen sipas ligjit përkatës dhe përcaktimeve të këtij ligji.

**Neni 35**

Mënyrat e financimit për institucionet, institutet dhe njësitë e pavarura, publike të kërkimit shkencor

1. Financimi nga buxheti i shtetit për institucionet, institutet dhe njësitë të pavarura publike të kërkimit shkencor do të jetë në formë granti si transfertë e pakushtëzuar për ushtrimin e veprimtarisë së tyre, ndërsa ndarja e grantit bëhet nga ministria nëpërmjet institucionit përgjegjës në varësi, mbi baza konkurruese të programeve apo projekteve kërkimore.
2. Mënyra e financimit nga buxheti i shtetit dhe kategorizimi i fondeve buxhetore për institucionet e arsimit të lartë dhe institucionet e tjera publike, të cilët aktualisht ushtrojnë veprimtari në fushën e kërkimit shkencor dhe organizohen sipas legjislacioneve specifike të fushave ku ushtrojnë veprimtarinë dhe përcaktimeve të këtij ligji.
3. Burimet financiare për veprimtarinë e kërkimit shkencor për institucionet, institutet dhe njësitë e pavarura, publike të kërkimit shkencor, planifikohen, miratohen, administrohen, pasqyrohen dhe raportohen sipas legjislacionit në fuqi, për menaxhimin financiar dhe kontrollin.

Neni 36

Financimi për programet apo projektet kërkimore

Institucionet, institutet dhe njësitë e pavarura të kërkimit shkencor publike dhe jopublike, mund të financohen mbi baza konkurruese të programeve apo projekteve kërkimore që paraqesin për financim pranë ministrisë apo institucionit përgjegjës të varësisë. Për përdorimin e fondeve publike, këto institucione të kërkimit shkencor i nënshtrohen auditimit financiar.

**Neni 37**

**Bashkëfinancimi i projekteve kërkimore**

1. Institucionet, institutet dhe njësitë e pavarura të kërkimit shkencor për projekte kërkimore të veçanta mund të financohen nga fonde të krijuara nga bashkimi i dy ose më shumë burimeve të mëposhtme:
2. buxheti i shtetit;
3. financime të ligjshme nga subjekte jopublike;
4. financime të ligjshme nga institucione ndërkombëtare.
5. Masa e financimeve rregullohet në marrëveshjen dy ose më shumëpalëshe që lidhin institucionet dhe njësitë e kërkimit shkencor.

**Neni 38**

**Menaxhimi i Aseteve**

1. Institucionet, institutet dhe njësitë e pavarura të kërkimit shkencor kanë në administrim ose në pronësi godinat ku zhvillojnë aktivitetin, pajisjet, revistën, bibliotekën, muzeun, produkte të krijimtarisë intelektuale. Këto institucione, gjatë aktivitetit të tyre krijojnë apo zhvillojnë asete financiare apo fizike nëpërmjet burimeve të ligjshme të financimit.
2. Pronat e paluajtshme, në të cilat ushtrojnë veprimtarinë e tyre institucionet, institutet dhe njësitë publike, të pavarura të kërkimit shkencor, që shërbejnë për të garantuar përmbushjen e misionit të institucionit, kalojnë në administrim të tij, me vendim të Këshillit të Ministrave.
3. Institucionet, institutet dhe njësitë publike të pavarura të kërkimit shkencor, kanë detyrimin të ruajnë dhe të mirëmbajnë pronat në administrim dhe nuk mund të ndryshojnë destinacionin e tyre. Ato mund të zhvillojnë pronat me miratim paraprak të subjektit që i ka kaluar pronën në administrim.

**KREU VIII**

**DISPOZITAT KALIMTARE DHE TË FUNDIT**

**Neni 39**

**Dispozita kalimtare**

* + 1. Të gjithë institucionet, institutet dhe njësitë e pavarura të kërkimit shkencorë të krijuara para hyrjes në fuqi të këtij ligji, kanë detyrimin të depozitojnë informacionin dhe dokumentacionin në përputhje me elementët e Regjistrit Kombëtar të Institucioneve dhe Kërkuesve Shkencorë, brenda 24 muajve nga hyrja në fuqi e këtij ligji.
		2. Vlerësimi i parë i institucioneve, instituteve apo njësive të pavarura të kërkimit shkencor ekzistues, bëhet brenda 3 viteve nga hyrja në fuqi e këtij ligji.
		3. Aktet nënligjore, të miratuara para hyrjes në fuqi të këtij ligji dhe që nuk bien ndesh me të, do të zbatohen derisa nuk janë miratuar aktet nënligjore të parashikuara në këtë ligj.

**Neni 40**

**Aktet nënligjore**

1. Ngarkohet Këshilli i Ministrave që, brenda 1 (një) viti nga hyrja në fuqi e këtij ligji, të nxjerrë akte nënligjore në zbatim të nenit 5, pika 6, nenit 8, pika 2 shkronjat “b”, “c” dhe “dh”, nenit 10, pika 3, nenit 20, pika 3, nenit 22, pika 2, nenit 23, pika 3, nenit 24, pika 4 dhe nenit 26, pika 2.
2. Ngarkohet ministri përgjegjës për çështjet e shkencës dhe kërkimit shkencor që, brenda 1 (një) viti nga hyrja në fuqi e këtij ligji të nxjerrë aktet nënligjore në zbatim të nenit 6, pika 2, nenit 17, pika 5, nenit 19 pika 3, nenit 21 pika 4 dhe nenit 30 pika 2.

**Neni 41**

**Shfuqizime**

Ligji nr. 7893, datë 22.12.1994 “Për shkencën dhe zhvillimin teknologjik”, i ndryshuar, shfuqizohet.

**Neni 42**

**Hyrja në fuqi**

Ky ligj hyn në fuqi 15 ditë pas botimit në Fletoren Zyrtare.

**KRYETARI**

**LINDITA NIKOLLA**